M. Fronc, poslanec: (2007-02-01):
„Podľa zákona Národnej rady Slovenskej republiky č. 350 o rokovacom poriadku Národnej rady v znení neskorších predpisov a § 129 interpelujem pána ministra Jána Počiatka. Pri schvaľovaní vládnej novely zákonov 596/2003 a 597/2003 o financovaní základných a stredných škôl, parlamentná tlač č. 88, sa uvádza v stanovisku ministerstva financií, že tieto novely nemajú dosah na štátny rozpočet. Vláda však minulý týždeň na svojom zasadnutí dňa 24. januára 2007 schválila 386 miliónov korún pre samosprávu na dosah uvedenej novely č. uznesenia vlády 72/2007. A len tak na okraj ešte pri obdobnej poslaneckej novele, ktorú predkladali opoziční poslanci v septembri minulého roka, išlo o zákon č. 597, parlamentná tlač č. 51, ministerstvo financií uviedlo v stanovisku, že takáto novela má dosah na štátny rozpočet. Pán minister, nemám ho tu, žiaľbohu. Pán minister Počiatek, interpelujem vás, na základe čoho vydáva vami riadené ministerstvo financií takéto rozporuplné stanoviská. Je to len neodbornosť vašich pracovníkov alebo politická objednávka k návrhom opozičných poslancov?“ Ďalšiu interpeláciu mám na pána ministra školstva. „Interpelujem vás, pán minister školstva pán Mikolaj. Pri nástupe do funkcie ste zriadili množstvo komisií a svojich poradných orgánov. S tými orgánmi, ktoré vám majú radiť ale zo zákona, a myslím tým konkrétne reprezentácie vysokých škôl, s nimi diskutujete len minimálne a často len formálne. Pán minister, zmenili ste metodiku financovania vysokých škôl, pričom na vyjadrenie k tejto zmene mala Rada vysokých škôl a Slovenská rektorská konferencia, ktorá má nárok zo zákona sa k tomu vyjadrovať, doslova len pár hodín. Informácie o zmene metodiky financovania vysokých škôl, ktoré reprezentácie vysokých škôl dostali, boli navyše absolútne nedostatočné. Tak sa stalo, že ste navrhli zmeny koeficientov typu XX, totiž za XX, ktoré ste tam uviedli, si každý môže dosadiť také číslo, aké sa mu páči najviac. Ale tu nejde, pán minister, o lúštenie krížoviek, ale táto metodika po vašom dosadení konkrétneho čísla XX za koeficient výrazne poškodila viaceré vysoké školy. Univerzita Komenského prišla o vyše 120 miliónov korún oproti metodike z roku 2006. Naopak, niektoré iné vysoké školy touto zmenou neoprávnene získali finančné prostriedky navyše. Pán minister, chápem, že zvýšenie rozpočtu vysokých škôl len o 570 miliónov v rozpočte na rok 2007 oproti zvýšeniu o 1 miliardu 150 miliónov z roku 2006 je nedostatočné. Ale na to sme vás, pán minister, pri schvaľovaní rozpočtu upozorňovali a dokonca sme dávali pozmeňujúce návrhy, ktoré ste vy ako vládna koalícia zamietli. Pán minister, navrhnutá zmena metodiky financovania vysokých škôl je nie dobrá a nespravodlivá, a preto vás žiadam, aby ste urobili nápravu a informovali ma o tom. Mám ďalšiu interpeláciu, znova na pána ministra školstva Jána Mikolaja. A to je vážne, prosím. „Pán minister, keďže ste urobili mnohé personálne zmeny vo vašom rezorte a došlo aj k zmene riaditeľa Štátneho pedagogického ústavu, ako aj k zmene organizačného poriadku v tejto organizácii, žiadam vás, aby ste nás informovali, ako je zabezpečený priebeh maturitnej skúšky v tomto školskom roku a aké kroky realizuje ministerstvo školstva spolu so Štátnym pedagogickým ústavom na to, aby témy maturitných skúšok neboli prezradené a nedošlo k ohrozeniu zákonného priebehu skúšok. (Ruch v sále.) Je pravdou, pán minister, ... (Počúvajte, prosím, kolegovia.) ... že na základe personálnych zmien, ktoré ste od nástupu urobili, sú za realizáciu maturít znovu zodpovední páni Vladimír Repáš a Marián Hanula, ktorí boli zo svojich funkcií odvolaní práve pre pochybenie pri maturite roku 2005. Je podľa vás v poriadku, ak sa takéto zásadné zmeny uskutočňujú len niekoľko mesiacov pred písaním maturitných testov, a keď sa navyše nový námestník riaditeľa Štátneho pedagogického ústavu aspoň podľa médií vyjadril, že ešte sa len oboznamuje s tým, v akom stave je príprava maturitných skúšok? Súčasne vás interpelujem, pán minister, aby ste poskytli informácie o bezpečnostných opatreniach maturitnej skúšky v školskom roku 2006 – 2007. Pán minister, je nový riaditeľ Štátneho pedagogického ústavu pán Pajtinka a príslušní pracovníci zabezpečujúci prípravu testov preverení Národným bezpečnostným úradom na úroveň dôverné? Podal už vôbec nový pán riaditeľ žiadosť o takúto previerku na Národný bezpečnostný úrad? Ak sa tak totiž nestalo, nebude môcť pracovať a zoznamovať sa s materiálmi týkajúcimi sa maturity a zostavenia tém či otázok a rovnako aj ostatní nepreverení pracovníci na úseku maturít. Ďalej sa vás, pán minister, pýtam aj to, či je pravdou, že vyčlenené prostriedky v minulom roku na 20 pracovníkov práve pre oblasť maturít, pre oblasť certifikačných meraní budú tento rok použité na iné účely a že stav funkčných miest tohto oddelenia i jeho postavenie sa zmenou organizačnej štruktúry znížil. Pán minister, žiadam vás, ak sú uvedené skutočnosti pravdivé, aby ste naozaj urýchlene urobili nápravu na zabezpečenie bezproblémového priebehu maturitnej skúšky a informovali ma.“ Ďakujem, pán predsedajúci.